Sagredo: “La nostra prioritat en 2016 continuarà sent treballar per als veïns de Paterna”
30/12/2015

# Sagredo: “La nostra prioritat en 2016 continuarà sent treballar per als veïns de Paterna”

[![title=](/images/noticias/recurso/alcalde.jpg)](/images/noticias/recurso/alcalde.jpg)

30.12.2015

L'alcalde de Paterna, Juan Antonio Sagredo, subratlla que la mesura de què més orgullós se sent és “haver obert els menjadors escolars 365 dies a l'any i les biblioteques durant les 24 hores en període d'exàmens”

L'alcalde de Paterna, Juan Antonio Sagredo, ha afirmat hui que “la nostra prioritat en 2016 continuarà sent treballar per i per als veïns i veïnes de Paterna”. En este sentit, el primer edil ha realitzat balanç d'enguany que conclou per a subratllar que la mesura de què més orgullós se sent és “haver obert els menjadors escolars els 365 dies de l'any i les biblioteques durant les 24 hores del dia en període d'exàmens”. “I durant este any que ve 2016 firmarem un conveni amb la Generalitat Valenciana perquè a cap veí o veïna de Paterna li tallen la llum o l'aigua”, ha destacat.

Juan Antonio Sagredo ha recordat que gràcies a la gestió de l'actual equip de Govern del PSOE “les 3 escoles públiques d'adults tancades al seu dia pel PP a la Coma, Santa Rita i la Canyada tornaran a obrir les seues portes enguany, mesura de la qual es beneficiaran més de 400 veïns que reclamen poder ampliar la seua formació”.

L'Alcalde també ha recalcat que per a l'actual executiu socialista l'Educació és de vital importància. Per això els centres escolars estan passant una ITV en la qual, treballadors contractats per l'Ajuntament el passat mes de novembre estan realitzant xicotetes obres estos dies, que milloraran l'estat general dels col•legis amb arreglaments en baranes, pintura de parets, i altres treballs sol•licitats per professors, pares i mares de Paterna.

La borsa de treball temporal i rotatiu, per la qual es van contractar 42 persones per a reforçar diferents àrees del Consistori, i la petició de revisió de l'impost de Béns Immobles (IBI), van ser les dos primeres mesures que va firmar el primer edil de Paterna tot just accedir a l'Alcaldia el passat mes de maig.

Juan Antonio Sagredo també ha defés que “els carrers de Paterna estan hui més nets perquè les neteges amb sabó són ara més freqüents, i perquè l'empresa adjudicatària d'este servici ha netejat recentment de forma exhaustiva tots els contenidors de la localitat i ha reposat aquells que estaven en deficient estat”.

L'alcalde de Paterna ha ressaltat, així mateix, la forta inversió que experimentarà Paterna en els pròxims mesos en què s'executaran més de 10,4 milions d'euros en Inversions Financerament Sostenibles que ja estan adjudicades i que milloraran de forma notable l'estat de carrers i immobles de la localitat. “Estes obres posaran solució a problemes històrics de Paterna que estaven per resoldre, com les inundacions de Campament, la falta d'edificis públics en alguns barris com Santa Rita, o el reasfaltat de carrers i renovació de voreres”. A més Sagredo ha recordat que “el superàvit de 2014, fruit de l'absoluta inacció per part de l'anterior executiu local, serà destinat a obres concretes i no a pagar diners als bancs, la qual cosa ens haguera obligat a pagar 2,2 milions d'euros més només en interessos”

Reptes per a 2016

Juan Antonio Sagredo ha enumerat alguns dels reptes que presenta enguany 2016 i per als quals l'actual Govern del PSOE de Paterna ha començat ja a posar solució. “Arreglarem els excessos i problemes heretats, igual que hem hagut de fer amb l'Auditori de Paterna”. Sobre este punt el primer edil ha recordat que l'actual executiu del PSOE és qui ha donat l'orde de pagar més de 600.000 euros per la redacció del projecte tècnic d'este edifici.

<“Liquidarem de forma definitiva l'empresa Desenrotllament Local de Paterna (DLP); buscarem la fórmula que faça viable la recuperació de l'edifici de la Superguarderia – inaugurada en 2013 i tancada un curs després amb un pufo superior als 6 milions d'euros; i treballarem perquè l'empresa pública SUMPA puga tancar de forma definitiva sense que això supose un perjuí econòmic per a les arques públiques de l'Ajuntament”.

Finalment, Sagredo ha assegurat que “continuarà escoltant els veïns i veïnes de Paterna com fins ara, per a atendre les seues queixes i reivindicacions”. El primer edil s'ha compromés, així mateix, a avançar en el compliment de les promeses per les quals va accedir a l'Alcaldia, millorant la qualitat de vida dels ciutadans i ciutadanes que viuen a Paterna.